Nariadenie Rady (EHS) č. 3453/80
z 22. decembra 1980,
ktorým sa mení a dopĺňa nariadenie (EHS) č. 154/75 o zriadení registra pre pestovanie olív v členských štátoch vyrábajúcich olivový olej
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na Akt o pristúpení z roku 1979, najmä na jeho články 22 a 146,
so zreteľom na návrh Komisie,
keďže nariadenie Rady (EHS) č. 154/75 [1] v znení nariadenia (EHS) č. 1794/79 [2] stanovuje lehoty na zriadenie registra pre pestovanie olív v členských štátoch Deviatky spoločenstva; keďže rovnaké lehoty sa stanovujú pre zriadenie registra pre pestovanie olív v Grécku a zaistiť, aby tieto lehoty plynuli od 1. novembra 1982;
keďže je potrebné stanoviť čiastku, o ktorú sa má znižovať príspevok na výrobu gréckym pestovateľom olív, a dobu, počas ktorej sa má toto uskutočňovať, aby sa zabezpečili finančné prostriedky na zriadenie registra pre pestovanie olív v Grécku,
PRIJALA TOTO NARIADENIE:
Článok 1
Nariadenie (EHS) č. 154/75 sa mení a dopĺňa takto:
1. k článku 1 ods. 2 sa pridáva nový pododsek:
"Vzhľadom na zriadenie registra pre pestovanie olív v Grécku, lehoty uvedené v písm. a) a b) plynú od 1. novembra 1982."
2. do článku 3 sa vkladá odsek 2a:
"2a. Príslušné grécke úrady, ktoré sú zodpovedné za vyplácanie príspevku na výrobu podľa článku 5 nariadenia č. 136/66/EHS, znížia pri vyplácaní tento príspevok o 0,96 ECU za 100 kg. Toto zníženie sa týka príspevkov za hospodárske roky 1980/81, 1981/82, 1982/83 a 1983/84."
Článok 2
Toto nariadenie nadobúda účinnosť od 1. januára 1981.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 22. decembra 1980